[মিচিকো কাকুতানি নিউইয়র্ক টাইমসের নামজাদা ও নির্ভরযোগ্য গ্রন্থ-সমালোচক। ১৯৭৯ সাল থেকে তিনি এই দায়িত্ব পালন করছেন। কঠোর ও বস্তুনিষ্ঠ গ্রন্থ-সমালোচনার জন্য মিচিকো পাঠক জনপ্রিয়তায় ধন্য হয়েছেন, যদিও যাঁদের গ্রন্থ তাঁর হাতে সমালোচিত হয়েছে, তাঁদের অনেকেই সম্ভব হলে ছুরি হাতে তাঁকে খুন করতেন। কথাটা আক্ষরিক অর্থেই বলা হচ্ছে, তাঁর মৃত্যুর কয়েক বছর আগে নর্মান মেইলার ইঙ্গিত করেছিলেন, সম্ভব হলে মিচিকোকে তিনি খুন করতেন। মিচিকোর হাতে তাঁর এক গ্রন্থের কঠোর সমালোচনা পাঠের পর মেইলার মন্তব্য করেছিলেন, মিচিকো এক অতি-মূর্খ পুস্তক-সমীক্ষক, যাঁকে নিউইয়র্ক টাইমস চাকরি থেকে ঘাড় ধরে বের করে দেয়নি, কারণ সে মহিলা ও এশীয় বংশোদ্ভূত। আরেক নামজাদা আলফা-পুরুষ লেখক নিকলসন বেকার বলেছিলেন, কাকুতানির পুস্তক-সমালোচনা পড়তে গিয়ে তাঁর মনে হয়েছে, কেউ একজন অজ্ঞান না করেই তাঁর কলজে কেটে বের করছে।